b'\n_START_ARTICLE_\nAVNOJ\n_START_PARAGRAPH_\nAVNOJ (slovensko Antifa\xc5\xa1isti\xc4\x8dni svet narodne osvoboditve Jugoslavije, hrva\xc5\xa1ko, bosansko, srbsko in \xc4\x8drnogorsko Antifa\xc5\xa1isti\xc4\x8dko vije\xc4\x87e narodnog oslobo\xc4\x91enja Jugoslavije) je bil politi\xc4\x8dni organ, ki je predstavljal narodnoosvobodilno borbo jugoslovanskih narodov in narodnih manj\xc5\xa1in.\n_START_SECTION_\nPrvo zasedanje\n_START_PARAGRAPH_\nPo osvoboditvi Biha\xc4\x87a, nastanku obse\xc5\xbenega osvobojenega ozemlja (50.000 km\xc2\xb2) in velikih uspehih narodnoosvobodilnega gibanja v vsej Jugoslaviji (Narodnoosvobodilna vojska (NOV), je tedaj \xc5\xa1tela 150.000 borcev), je Centralni komite Komunisti\xc4\x8dne partije Jugoslavije sklenil, da voja\xc5\xa1ki uspehi omogo\xc4\x8dajo ustanovitev politi\xc4\x8dnega vodstva. Zato je ustanovil organ, ki bi pred svetom predstavljal borbo narodov Jugoslavije proti okupatorjem._NEWLINE_V no\xc4\x8di 26. novembra 1942 se je na skup\xc5\xa1\xc4\x8dini v Biha\xc4\x87u zbralo 54 predstavnikov vseh pokrajin razen Slovenije in Makedonije, ki sta bili v te\xc5\xbeki ofenzivi. Ustanovljen je bil AVNOJ. Na tem zasedanju so sprejeli resolucijo, s katero so obsodili jugoslovanske kraljeve vlade v Londonu, ki je pred svetom predstavljala akcije partizanske vojske kot akcije \xc4\x8detnikov, obsodili same \xc4\x8detnike in zaveznike pozvali, naj partizane priznajo za enakopravne zaveznike._NEWLINE_AVNOJ je postal najvi\xc5\xa1ji organ oblasti v Jugoslaviji, njegov izvr\xc5\xa1ni odbor je imel vse zna\xc4\x8dilnosti vlade. Prevzel je skrb za delo narodnoosvobodilnih odborov (NOO) in graditev ljudske oblasti, kar je prej opravljal vrhovni \xc5\xa1tab NOV in POJ (Partizanski odredi Jugoslavije). AVNOJ je prevzel politi\xc4\x8dne, vrhovni \xc5\xa1tab pa voja\xc5\xa1ke zadol\xc5\xbeitve._NEWLINE_Predsednik AVNOJ je bil Ivan Ribar, \xc4\x8dlani izvr\xc5\xa1nega odbora pa Nurija Pozderac, Ivan Ribar, Pavle Savi\xc4\x87, Mladen Ivekovi\xc4\x87, Veselin Masle\xc5\xa1a, Vlada Ze\xc4\x8devi\xc4\x87, Ivan Milutinovi\xc4\x87, Sima Milo\xc5\xa1evi\xc4\x87 in Mile Peruni\xc4\x8di\xc4\x87._NEWLINE_Dne 26. novembra 1942 je v Biha\xc4\x87u potekalo I. zasedanje Antifa\xc5\xa1isti\xc4\x8dnega sveta narodne osvoboditve Jugoslavije - AVNOJ. Z AVNOJ-em je nastalo politi\xc4\x8dno telo, ki zaradi mednarodnih razmer in zaradi zahteve SZ \xc5\xa1e ni postalo uradni predstavnik nove Jugoslavije. AVNOJ je v poslanici zaveznikom pojasnil razmere v Jugoslaviji in vlogo \xc4\x8detnikov, zaveznike pa prosil, naj partizane priznajo za enakopravne zaveznike.\n_START_SECTION_\nDrugo zasedanje\n_START_PARAGRAPH_\nVelike zmage NOV po kapitulaciji Italije, uni\xc4\x8denje \xc4\x8detni\xc5\xa1ke vojske ter priznanja, ki so jih poleti in jeseni 1943 dali zavezniki NOB, so omogo\xc4\x8dili II. zasedanje AVNOJ v Jajcu 29. in 30. novembra 1943, kjer so se zbrali vsi narodi Jugoslavije (pozneje je bil 29. november dr\xc5\xbeavni praznik - Dan republike). Na njem so na Titov predlog AVNOJ razglasili za zakonodajno telo, kralju Petru in njegovi vladi so odrekli pravico predstavljati jugoslovanske narode in mu prepovedali vrnitev v domovino. Ustanovili so novo vlado (Narodni komite osvoboditve Jugoslavije, NKOJ), Josipu Brozu pa na predlog Mo\xc5\xa1e Pijada podelili naziv mar\xc5\xa1ala.'